ועדת הכספים, כנסת 16, פרוטוקול מספר 174, 2004-07-14 09:00

אברהם הירשזון: אני פותח את הישיבה.

אברהם הירשזון: אנחנו עוברים לערבות מדינה - הון חוזר לבתי מלון.

רן אלון: הנושא הוא ערבות לבתי מלון.

רן אלון: ביוני 2002 הועדה אישרה מסגרת של 400 מליון שקל ערבות לבתי מלון ולמעשה מאז אנחנו הפעלנו את התוכנית והבנקים העמידו אשראי לבתי מלון בהיקף של סדר גודל של 230-240 מליון שקל, כאשר התנאים היו תנאים שנקבעו או אושרו על-ידי הועדה לפריסת ההלוואה עד ל-2009.

רן אלון: המסגרת הזאת כבר הסתיימה מבחינת אשראים שניתן עדיין להעמיד ובעקבות המצב הנוכחי שעדיין קיים מבחינת כל הספר והצורך לסייע במסגרת הכלי שכבר ניתן, הפניה פה היא לחלק מחדש את היתרה הלא מנוצל - -

אברהם-בייגה שוחט: למה זה לא נוצל?

רן אלון: ממספר סיבות.

רן אלון: א' יכול להיות שחלק מבתי המלון לא היו מעוניינים לקבל אשראי ובמקרים אחרים היו מקרים שבהם הבנק לא היה מעוניין להעמיד את האשראי.

אברהם-בייגה שוחט: למרות הערבות.

רן אלון: למרות הערבות.

רן אלון: מתוך סך הרשימה, מתוך המלונות של ההתאחדות סדר גודל של 150 בתי מלון פנו לקבל אשראי, והיתרה כרגע היא 166 מליון שקל שאנחנו מעוניינים לחלק מחדש לכל בתי המלון, כאשר הפריסה במקום 2009 היא להעמיד את האשראי על 2011.

אבי רוזנטל: תוכנית הסיוע בממשלה עמדה על שלוש רגלים כשהיא באה לועדת הכספים.

אבי רוזנטל: זה היה הנחות בארנונה, קרן שיווק למלונאים וההלוואות בערבות מדינה מסובסדות.

אבי רוזנטל: מה שנשאר היום, הדבר היחידי שנשאר היום מאחר והנושא של הארנונה בינתיים ירד מהפרק והנושא של קרנות שיווק גם לא הסתייע, נשאר רק הנושא של ההלוואות והאוצר נענה.

אבי רוזנטל: אני רוצה רק להגיד, אם אתם מסתכלים בדף השני פה, שאנחנו לא התכוונו להנציח את הענין, יש פה תהליך שמוריד את הסבסוד ככל שעולה התיירות.

אבי רוזנטל: זאת אומרת שגם אנחנו לא באנו רק בפסימיות אלא מתוך תקוה שהמצב ישתפר, הסבסוד ירד וזה הולך ככה.

אבי רוזנטל: אם יבואו 2.5 מליון תיירים יהיה אפס סבסוד אבל אני חושב שזה היה כלי שעבד ויש מקום לאשר את זה ולתת אפשרות למלונות נוספים.

אברהם הירשזון: אנחנו דנו בזמנו לפני הרבה זמן כבר בנושא של הקרן לעסקים קטנים ומצאנו שם פגמים שדרושים תנאים מסויימים, הקרן לא אישרה לבעלי עסקים לקבל את ההלוואות ויושבת פה גברת שהיא הבעלים ומנהלת בית מלון בירושלים והיא אומרת שבגלל נושאים כאלה ואחרים שישנם היא לא יכולה לקבל הלוואה ואני מציע שנשמע אותה.

אריאלה שמידע דורון: אני הבעלים של מלון בירושלים שהושקעו בו מליונים אדירים, השיפוץ מעבר לקניה עלה קרוב ל-15 מליון דולר, נפתח המלון בספטמבר 2000 בדיוק כשלושה שבועות לפני פרוץ האינתיפאדה.

אריאלה שמידע דורון: לא היו לנו רזרבות ולא שום דבר.

אריאלה שמידע דורון: כשאושרה ההלוואה בערבות מדינה ממשלת ישראל החליטה לעזור למלונות במצוקה בגלל המצב המדיני שאליו נקלענו, זה לא אשמתנו, זה לא עקב ניהול כושל או בעיות כספיות אלא בפירוש בגלל מצב מדיני וממשלת ישראל לקחה אחריות ויפה מאוד שכך עשתה.

אריאלה שמידע דורון: אלא שבסופו של דבר בשורה התחתונה הנהנים העיקריים, כ-80% מהכסף הזה זה לרשתות.

אריאלה שמידע דורון: הרשתות גדולות ויש להם גם מלונות בערים אחרות חוץ מירושלים והם עשויים במידה זו או אחרת לאזן גם באמצעות ההכנסות מהעבר שהיו להם במשך 10-15-20 שנים.

אריאלה שמידע דורון: מה שקרה כאן

אריאלה שמידע דורון: דבר מאוד מוזר ואני פניתי פעמים רבות לרן אלון והבנק שלי מאוד מעוניין לתת לי את ההלוואה, אלא שיש לו סעיף שדן את המלון מראש לא לקבל את ההלוואה והסעיף אומר שאם חשבון הבנק מוגבל, שהוא לא מוגבל עד היום כבר אנחנו מדברים כמעט על שלוש שנים, לא מוגבל, או עומד להגביל אותו בעתיד הקרוב.

אריאלה שמידע דורון: זאת אומרת איך בונים עסק על העתיד הקרוב, הרי בשביל זה זאת הלוואה, לכך נועדה ההלוואה כדי לעזור לנו בעתיד הקרוב.

אריאלה שמידע דורון: אם דנים לפי העבר אני עד היום מאזנית ותפעולית מאוזנת וכל השיקים שלנו נפרעים אבל את אותה הלוואה שמשרד התיירות יחד עם התאחדות המלונות הסכימו לתת לנו בגובה של 2.5 מליון שקל, אני לא יכולה לקבל כי הבנק שלי כתבו לו, לא תועמד הלוואה למלון.

אריאלה שמידע דורון: לבנק עצמו יש לי חוב מאוד גדול, הוא לא פוחד ולא חושש ולא העמיד את המלון למכירה והוא עומד מאחורי השיקים שלנו, אבל סעיף כזה שמדבר על העתיד מונע ממנו את האפשרות כי הוא באמת לא יודע מה יהיה מחר.

אבי רוזנטל: רק הערה אחת, מתוך ה-150 מלונות יש רשתות ויש בודדים, מלונות קטנים ומלונות בינוניים, זה קשור ליחסים בין המלון והבנק.

אברהם הירשזון: אבל הגברת הציגה מצוקה מסויימת לגבי דברים שנרשמו בהסכם וזה לא נוגע ספציפית למלון שלה.

אבשלום וילן: אני באופן עקרוני בעד המשך מתן הערבות להלוואות כיוון שמצב התיירות עדיין לא השתפר משמעותית.

אבשלום וילן: אבל אני לוקח פה את הפיסקה האחרונה שכותב בנימים נתניהו, ערבות זו הינה במסגרת 10% מתקציב המדינה למעט תקציב הפיתוח.

אבשלום וילן: עכשיו סמדר תספר לכם כמה פעמים אנחנו מגלגלים את הסיפור שבאופן עקרוני אם לא אם לא נדע כמה בכל רגע נתון מותר, לא במסגרת שנה אחת, חוק שבקדנציה הקודמת כל ועדת כספים תמכה בו והבעיה המאוד פשוטה היא שאם חס וחלילה תתחדש האינתיפאדה, אבל אם יקרה לך סדר גודל כמו 11 בספטמבר או רעידת אדמה אתה עלול להיכנס להתחייבויות לא 10% מהתקציב אלא שנה אחרי שנה, שאתה יכול להגיע באופן עקרוני ש-50% מתקציב המדינה יהיה ממיועד לערבויות.

אבשלום וילן: לצערי המדינה מזלזלת בזה, רן אלון הסביר שזה חוק מאוד חשוב שהאוצר צריך להעביר אותו ולא חבר כנסת, ימימה כותבת חוק חדש בכל הנושא הזה, זה ימשך עוד כמה שנים ובסופו של דבר אני חושב שזה חוסר אחריות ואני מציע לכם שתגלו - -

אברהם-בייגה שוחט: כמה היום נפח הערבויות?

אבשלום וילן: 10% מתקציב הרגיל ללא פיתוח אבל אין חיבור, לשנה, אין חיבור בין השנים.

בנימין אלון: קודם כל אני בעד.

בנימין אלון: אני חושב שצריך לעזור, זאת עזרה שגם יחסית לא עולה הרבה למדינה כי הריבית עצמה אם אני לא טועה היא משהו כמו 4-5-6 מליון, אז זה כרגע ארבעה מליון משהו כזה, וזה לא מי יודע מה וכמובן הסיכון, ופה אני פונה למה שאמרה אריאלה, אני אשמח שהועדה תחליט ללכת לקראתה, אבל אני רוצה רק להסביר שהעלות למדינה היא לא יקרה כי דיפולט כמעט לא קיים, אין אי החזרים, אמנם עוד לא נבחן הדבר כי זה עדיין במסלול אבל המבחנים שנעשים עם בנקים הם כאלה שעוזרים לאנשים שיש להם להחזיר.

בנימין אלון: אני מוכרח לומר שאנחנו הצלחנו להוביל את המצב לשיפור, אם תסתכלו בעמוד השני בטבלה, יש לי בקשה, בזמנו כשזה התחיל היה ממש משבר גדולה, אנחנו היינו בזמן מלחמת המפרץ בכמעט אפס תיירים, בשנה האחרונה סיימנו במליון, בשנה הזאת כבר הפסימיים מדברים, אני ביעד שהצגתי לממשלה אמרתי 1.35, כבר מדברים על 1.5 ואולי אפילו יגיעו ל-2.

סמדר אלחנני: מה שמשנים פה זה את המועדים של ההלוואות שניתנות, במקום 2009 זה 2011, אבל מאז השנתיים האלה הריבית במשק ירדה ומה שכתוב פה 4% ל-2001 זה הסיבסוד שנותנת הממשלה זה לא הריבית.

סמדר אלחנני: אם הריבית במשק ירדה והריבית הזאת לא השתנתה לעומת הפעם הקודמת יוצא שגודל הסיבסוד וסך כל הריבית הולך וגדל.

סמדר אלחנני: אני שואלת למה אין פרופורציה, איזה שהיא פרופורציה אם הריבית במשק ירדה גם זה צריך לרדת.

יצחק הרצוג: יש לי שאלה, מה שהעלתה פה אריאלה, האם זה הוראה כללית שאומרת שכל מהלך שיש עליו - -

אברהם הירשזון: אני כבר אומר לך, בעקבות דברי אריאלה, אני בגלל זה לא אעכב את התקציב, אבל אני כן מבקש אותך כיו"ר ועדת המשנה בנושא תיירות לבדוק את הענין על בוריו ולקבל החלטה.

יצחק הרצוג: זה הוראה של החשב הכללי.

אברהם הירשזון: תביא את זה לדיון.

בנימין אלון: אדוני יושב-הראש, אתה חושב שאם אנחנו היינו יודעים, אני מוכן - -

אברהם הירשזון: אני לא יודע, אני רוצה לבחון את הענין.

בנימין אלון: אני אשאל את זה, זה בהנהגה שלך, אם אתה היית מוכן להוריד את הענין הזה של עתיד קרוב.

אברהם הירשזון: אני חושב שנכון יהיה לקיים על זה דיון בועדת המשנה ולראות את כל ההשלכות של זה, יכול להיות שכן, אבל בוא נחכה לועדת המשנה.

סמדר אלחנני: ההרשאה להתחייב ניתנה ב-2002, אני לא הצלחתי להוציא דרך המחשב כמה בסך הכל שילמו לנושא הזה ומה היתרה שעומדת.

סמדר אלחנני: במכתב של החשב הכללי אלי הוא אמר שמי שמקבל ערבות משלם עמלה בגין הערבות.

סמדר אלחנני: סיבסוד אשראי ומתן ערבות זה שני סוגי עזרה שונים ונפרדים.

סמדר אלחנני: ברגע שמקבלים ערבות, ורוב אלה שמקבלים ערבות מדינה לא מקבלים סיבסוד אשראי, פה יש גם את זה וגם את זה אז צריך להבדיל.

סמדר אלחנני: לצורך הערבות צריך לשלם עמלה ומה שאני שואלת זה, מה היא העמלה ואיפה היא נרשמת כמקור הכנסה.

רן אלון: אני אתייחס קודם כל לתוכנית.

רן אלון: המשמעות של התוכנית היא ערבות מדינה לאשראי, מי שמעמיד את האשראי של הבנק, הערבות היא לא מלאה, 70% פר הלוואה.

רן אלון: מדובר על כך שהבנק חשוף ל-30% מכל הלוואה וההחלטה אם לתת את ההלוואה כן או לא היא החלטה של הבנק.

רן אלון: התנאים של ערבות המדינה מגדירים מראש שמדובר באשראי ולא מענק ולכן יכולת ההחזר של בית המלון לעמוד בתנאים של ההלוואה היא קריטית לצורך קבלת ההלוואה ולזה שהבנק יסכים לתת את האשראי.

רן אלון: במקרה שהועלה פה האם הבנק השתכנע והוא לא חושב שיש יכולת החזר, אז הבנק מחליט שהוא לא נותן את האשראי ואנחנו לא יכולים לכפות עליו לעשות כן.

רן אלון: פתרון שהוא פתרון כולל לצורך הענין לתת אשראי לסקטור בתי המלון יכול להיות שיש מקום לדון בו אבל לא במסגרת כלי של ערבות דמינה, כי ערבות מדינה בהגדרה היא לא הוצאה תקציבית של כסף לצורך סיוע כמענק אלא לאפשר לאותם בתי מלון לקבל את האשראי במסגרת הבנקאית הרגילה.

אברהם הירשזון: אנחנו עוברים להצבעה.

אברהם הירשזון: מי בעד ירים את ידו, מי נגד, תודה רבה, עבר.

אברהם הירשזון: בעד ההצעה - פה אחד

אברהם הירשזון: תודה רבה רבותי, אני מאוד מודה לכם.

אברהם הירשזון: הישיבה נעולה.